অনলাইন ম্যাগাজিন ‘দ্যা ড্রাইভ’এ এক লেখায় সামরিক বিশ্লেষক টাইলার রোগোওয়ে ব্যাখ্যা দিয়েছেন যে কেন ইচ্ছে করলেই একটা এফ-২২ যুদ্ধবিমানকে উড়িয়ে নেয়া যায় না। এরকম একটা যুদ্ধবিমানকে এক ঘন্টা আকাশে ওড়াতে বেশকিছু টেকনিশিয়ানের কয়েক দিনের পরিশ্রম করা লাগে। বিমানের নিয়মিত মেইনটেন্যান্সের জন্যেই বিশাল সময় ব্যয় করতে হয়। কখনও কখনও বিমানের ইঞ্জিনসহ বড় বড় অংশগুলিকে খুলে অন্যত্র নিয়ে সেগুলির উপরে কাজ করা হয়। এর উপরে খুচরা যন্ত্রাংশের সময়মত সরবরাহের ব্যাপার তো রয়েছেই। ঠিক সময়ে যন্ত্রাংশ পাওয়া না গেলে বিমানকে ঘাঁটিতে বসে থাকতে হবে। কখনও কখনও দরকারের সময়ে এক বিমানের যন্ত্রাংশ খুলে অন্য বিমানে লাগানো হয় ওড়ানোর উদ্দেশ্যে। মার্কিন বিমান বাহিনীর যতগুলি যুদ্ধবিমান রয়েছে, তার মাঝে এফ-২২ ফাইটারের সার্ভিসে থাকার হার সবচাইতে কম – খুব বেশি হলে ৫০ শতাংশ। অর্থাৎ যেকোন সময়ে খোঁজ নিলে দেখা যাবে যে, অর্ধেক এফ-২২ আকাশে ওড়ার যোগ্য নয়।